LA UNION - Dead on arrival iti Ilocos Training Regional & Medical Center iti syudad ti San Fernando, ti maysa a senior citizen kalpasan a pinaltogan ti riding in tandem idiay Barangay Paringao, Bauang, La Union.
Nabigbig iti biktima a ni Antonio Niu, 62, addaan asawa, residente ti nasao a lugar.
Iti pannakiuman ti Bombo Radyo iti misis a ni Josie Niu, kinunana a nagturong ti asawana iti taltalon iti likod ti balayda, tapno agiwayway kadagiti taraken a kalding ken pakanen kadagiti papalloten a manok.
Segun kenkuana, nakitana ti riding in tandem, ngem saanna nga impagarop a ti maysa kadagiti bimmaba iti motorsiklo nga awanan iti plate number ket isu ti mangpalpaltog iti asawa na.
Dagus daytoy a nagturong iti nakapasamakan ti insidente ket ditanan a naimatangan ti nakadasay a misterna a dara-dara ken addaan tama iti paltog iti barukongna.
Iti panagresponde ti Bauang PNP ken SOCO, nakarekobre dagitoy iti dua a fired catridge ti cal. 45 nga addan iti kustodiya ti crime laboratoy para iti eksaminasyon.
Inaklon met ni Mrs. Niu nga adda ti maipagarop a nakarikyar ti biktima sakbay a napasamak ti krimen.
Inladawanna met ti nakitana a nangpaltog iti asawana a nakuttong, nakasuot iti kapote, ken naka helmet.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn